

**Sporočilo za medije**

**Igra številk v popolnem sozvočju: 60.000 obiskovalcev na 60. izvedbi festivala Pivo in cvetje Laško ob 200-letnici pivovarstva**

Laško, 13. 7. - V Laškem se je sinoči spustil festivalski zastor jubilejnega 60. festivala Pivo in cvetje Laško, ki je letos sovpadel z 200-letnico pivovarstva – praznikom, kakršnega še ni bilo. V treh dneh se je v mestu zvrstilo 60.000 obiskovalcev, kar je najvišja številka v zgodovini festivala, odkar poteka v dvodnevnem glasbenem formatu.

Zadnji festivalski dan, tradicionalno posvečen etnografskim vsebinam, je bil znova poklon kulturni dediščini Laškega, ki jo skrbno ohranjajo številna lokalna društva, povezana v zvezo Možnar.

Med 10. in 12. uro so obiskovalci na občinskem dvorišču postali čisto pravi svatje na pravi poroki po stari šegi. V vlogi matičarja je nastopil župan Marko Šantej, ki je poročil domačina Anjo Ferme in Matica Majoranca – aktivna člana številnih lokalnih društev. Prijazna mladoporočenca sta ob navdušenju množice pogumno prestala vse tradicionalne preizkušnje in postala 52. par, poročen v sklopu festivala.

Popoldne so mesto napolnile slike, zvoki in ritmi tradicionalne parade pivovarskih starodobnikov, ki so jim sledile glasbene točke Laške pihalne godbe, ustanovljene leta 1862, Mažoretne skupine Laško, od ustanovitve 1989 med najboljšimi v Evropi, tako v skupinskih kot tudi individualnih nastopih ter Bobnarske skupine Laško, ki je še posebej poskrbela za udarni vizualno-zvočni spektakel.

Zaključek in hkrati vrhunec nedeljskega programa je bil tekmovalni festival plehmuzik, kjer so ob domačih nastopili gostje iz Vaške godbe Vrh nad Laškim in godba Musikverein Ehrenhausen iz Avstrije, pod dirigentsko paličico Domna Marna. Skupaj z njimi so zaplesale “Prve riječke mažoretkinje” iz Hrvaške, dirigenti pa so se pomerili tudi v tradicionalni “pivocvetni” igri držanja vrčka piva. Energija, ples in glasba so znova združili obiskovalce v festivalskem duhu.

Zaključek je prinesel še en simbolen trenutek: župan in direktor STIK-a sta z zabijanjem zadnje pipe v zadnji sod piva uradno zaključila jubilejno praznovanje.

Organizator festivala, Center za šport, turizem, informiranje in kulturo STIK Laško, se v imenu Občine Laško iskreno zahvaljuje vsem obiskovalcem, sodelujočim, nastopajočim in še posebej domačinom in prostovoljcem za energijo, čas in osebni pečat k skupnemu uspehu. Posebna zahvala gre Pivovarni Laško Union, dolgoletnemu generalnemu podporniku festivala in stebru njegove identitete.

Spremljajte uradno spletno stran [**www.pivoincvetje.si**](http://www.pivoincvetje.si) in Facebook stran **Pivo in cvetje Laško**.

Celotna zbirka fotografij za petek, 11. 7. je tule: [**https://we.tl/t-Pj7ZHjRQxM**](https://we.tl/t-Pj7ZHjRQxM)

Celotna zbirka fotografij za soboto, 12. 7. je tule: [**https://we.tl/t-U4gLIuxcCe**](https://we.tl/t-U4gLIuxcCe)

Zbirka fotografij za nedeljo, 13. 7. je tule: [**https://tinyurl.com/yc4htruy**](https://tinyurl.com/yc4htruy)

Kmalu bo izbor tudi na spletni strani: <https://www.pivo-cvetje.si/galerija/>

Dodatne informacije in gradiva**:** [pr@ovum.si](mailto:pr@ovum.si)